b'\n_START_ARTICLE_\nSnedkerlim\n_START_PARAGRAPH_\nSnedkerlim eller benlim er en lim fremstillet ved kogning af benaffald eller lignende. Den anvendes varm, idet den smeltes i en s\xc3\xa6rlig limpotte. Den er i dag delvist erstattet af PVA-lim eller andre limtyper.\n_START_SECTION_\nBenlim\n_START_PARAGRAPH_\nLimen kan udvindes ved kogning af knogler, huder, indvolde og brusk af d\xc3\xb8de dyr. Knoglelim fremstilles af knuste knogler, hvorfra fedtet f\xc3\xb8rst er fjernet ved kogning med benzin. Kalciumsaltene fjernes med saltsyre og resten, kaldet ossein, opl\xc3\xb8ses i varmt vand. Opl\xc3\xb8sningen inddampes derp\xc3\xa5, bedst i vakuum, til den indeholder 20-25% lim. Limen klares ved henstand eller filtrering og h\xc3\xa6ldes i forme, hvor den stivner. Limen sk\xc3\xa6res i skiver og t\xc3\xb8rres. Den kan evt. granuleres.\n_START_SECTION_\nHud- og l\xc3\xa6derlim\n_START_PARAGRAPH_\nAffald fra l\xc3\xa6derindustrien behandles med svovlsyrling eller ligger nogle uger i gruber med 2% kalkm\xc3\xa6lk, der fors\xc3\xa6ber fedtstoffer, lige som h\xc3\xa5r og k\xc3\xb8ddele l\xc3\xb8snes. Resten udvaskes og behandles p\xc3\xa5 en tilsvarende m\xc3\xa5de som benlim.\n_START_SECTION_\nHusblas\n_START_PARAGRAPH_\nEn s\xc3\xa6rlig fin og ren kvalitet af benlim ben\xc3\xa6vnes husblas eller gelatine. Oprindelig var den fremstillet af sv\xc3\xb8mmebl\xc3\xa6ren af st\xc3\xb8ren.\n_START_SECTION_\nAnvendelse\n_START_PARAGRAPH_\nF\xc3\xb8r limen kan anvendes, skal den udbl\xc3\xb8des i vand, hvilket g\xc3\xa5r lettest med den granulerede form. Den udbl\xc3\xb8dte lim kommes i en s\xc3\xa6rlig limpotte, hvor den kan smeltes i vandbad, s\xc3\xa5 den ikke kommer over 100\xc2\xb0 C, hvad den ikke t\xc3\xa5ler._NEWLINE_Benlim anvendes i dag sj\xc3\xa6ldent inden for snedkeriet, men den har dog den fordel frem for moderne limarter, at samlingen lettere kan adskilles og repareres. Benlim anvendes derfor inden for bygningen af strygerinstrumenter._NEWLINE_Benlim anvendes ogs\xc3\xa5 til den grundl\xc3\xa6ggende pr\xc3\xa6paration af malerl\xc3\xa6rred._NEWLINE_Tils\xc3\xa6tter man kaliumdikromat til limen, h\xc3\xa6rder den under indvirkning af lys. Dette benyttes ved fremstilling af klicheer.\n_START_SECTION_\nSorter\n_START_PARAGRAPH_\n\xc3\x86gte k\xc3\xb8lnerlim er den reneste hudlim og anvendes inden for bogbinderiet. Knoglelim s\xc3\xa6lges ogs\xc3\xa5 under dette navn. Russisk lim er lim med iblanding af kridt eller hvid farve. Flandersk lim f\xc3\xa5s i tynde, gule blade. Den benyttes til limfarve og appretur. Pergamentlim er en hudlim, der s\xc3\xa6lges i geleform tilsat alun. Brusklim er en lim fremstillet af brusk og med en ringere bindeevne. Flydende lim fremstilledes ved tils\xc3\xa6tning af f.eks. eddikesyre. Den holder sig flydende ved stuetemperatur. Der tilsattes normalt ogs\xc3\xa5 alkohol til konservering og alun eller zinkhvidt for at for\xc3\xb8ge bindeevnen.'